**C R N A G O R A**

**AGENCIJA ZA ZAŠTITU LIČNIH PODATAKA**

**I SLOBODAN PRISTUP INFORMACIJAMA**

**Br. UPII 07-30-2375-2/16**

**Podgorica, 28.12.2016.godine**

Agencija za zaštitu ličnih podataka i slobodan pristup informacijama-Savjet Agencije, rješavajući po žalbi podnosioca XX iz Tivta br.2194 od 21.10.2016.godine, protiv rješenja JU SMŠ “Mladost” – Tivat, broj 2163 od 18.10.2016.godine , na osnovu člana 38 stav 2 Zakona o slobodnom pristupu informacijama (“Sl.list Crne Gore”, br.44/12) i člana 236 stav 1 Zakona o opštem upravnom postupku (“Sl.list Crne Gore”, br .60/03, 73/10 i 32/11) je na održanoj sjednici dana 07.11.2016.godine donio:

**RJEŠENJE**

Usvaja se žalba

 Poništava se rješenje JU SMŠ “Mladost” – Tivat, broj 2163 od 18.10.2016.godine.

Spise predmeta dostaviti JU SMŠ “Mladost” – Tivat na dalje postupanje i odlučivanje.

**O b r a z l o ž e nj e**

Prvostepeni organ je postupajući po podnijetom zahtjevu XX br.2058 od 04.10.2016.godine donio rješenje br. 2163 od 18.10.2016.godine, u kojem je odlučeno na način: “1.XX na osnovu yahtjeva br. 2058 od 04.10.2016.godine dozvoljava se pristup traženim informacijama u dijelu koji se odnosi na dostavu fotokopije spisa predmeta koji se odnose na Izjavu roditelja broj 1940 od 12.12.2015.godine i Zahtjev za pokretanje disciplinskog postupka broj 1957 od 29.12.2015.godine i fotokopije izvoda iz Djelovodne knjige.“ Pristup traženim informacijama pod stavkom 1 ostvariće se dostavom fotokopije dokumenata putem pošte, preporučenom pošiljkom na adresu podnosioca zahtjeva XX u roku od 3 dana od dana dostavljanja ovog rješenja, odnosno u roku od 5 dana od dana dostavljanja dokaza o uplati troškova postupka. Troškovi postupka odreduju se u iznosu od 1,60 eura koje je XX dužan uplatiti u korist SMŠ „Mladost“ - Tivat na žiro račun 535-12444-92, prije isteka roka iz prethodnog stava i o tome dostaviti odgovarajući dokaz”. U obrazloženju osporenog rješenja prvostepeni organ navodi da mu se podnosilac zahtjeva obratio zahtjevom za slobodan pristup informacijama da mu se dostavi fotokopija: spisa predmeta koji se odnosi na Izjavu roditelja broj 1940 od 12.12.2015.godine i Zahtjev za pokretanje disciplinskog postupka broj 1957 od 29.12.2015.godine i fotokopije izvoda iz Djelovodne knjige. S obzirom da se informacije iz stavke I nalaze u posjedu prvostepenog organa prvostepeni orgnan je odlučio da odobri pristup poslije donošenja dokaza o uplati troškova postupka. U daljem u bitnom navodi u obrazloženju osporenog rješenja da poziva na zakonski osnov za naplatu troškova postupka, kao i njihov iznos član 33 stav 2,5 i 6 Zakona o slobodnom pristupu informacijama , pa kako kako tražena informacija ima 6 listova , shodno Uredbi o naknadi troškovima u postupku za pristup informaci jama ( Sl list CG br. 02/07) kopija lista se naplaćuje po 0,10eura pa je ukupan iznos 0,60eura i 1,00euro za poštanske troškove dostavljanja kopija na kućnu adresu. Dakle, prvostepeni organ se u osporenom rješenju pozvao na član 33 stav 4 Zakona o slobodnom pristupu informacijama kojim je propisano da ukoliko se podnosilac zahtjeva nalazi na evidenciji Centra za socijalni rad kao lice u stanju socijalne potrebe ili lice sa invaliditetom, dužan da o tome dostavi dokaz kako bi bio oslobođen plaćanja troškova postupka.

Protiv ovog rješenja u zakonskom roku podnosilac zahtjeva je uložio žalbu iz svih zakonskih osnova. Žalilac u žalbi navodi da je po njegovom zahtjevu za pristup informacijama broj 2163 od 18.10.2016.godine, prvostepeni organ odlučio da dozvoli pristup informacijama koje se odnose na dostavu fotokopije Izjava roditelja broj 1940 od 12.12.2015.godine, Zahtjev za pokretanje disciplinskog postupka broj 1957 od 29.12.2015.godine i izvoda iz Djelovodne knjige JU SMŠ “Mladost” Tivat . Žalilac naovid da je rješenje 2163 od 18.10.2016.godine nezakonito, jer su razlozi u suprotnosti sa činjenicama, netačno je i nepotpuno utvrđeno činjenično stanje, et pogrešno primijenjeno materijalno pravo. Naime, žalilac navodi da zahtjev br.2058 od 04.10.2016.godine nije tražio u skladu sa Zakonom o slobodnom pristupu informacijama, već shodno Zakonu o krivičnom postupku, koju činjenicu prvostepeni organ prema navodima žalioca nije utvrdio. Predlaže Agenciji za zaštitu ličnih podataka i slobodan pristup informacijama poništi rješenje JU SMŠ “Mladost” – Tivat br.2163 od 18.10.2016.godine .

Nakon razmatranja spisa predmeta, žalbenih navoda , Savjet Agencije nalazi da je žalba osnovana .

Savjet Agencije je poništio rješenje prvostepenog organa JU SMŠ Mladost br 2163 od 18.10.2016.godine zbog pogrešne primjene materijalnog prava. U Zakonu o slobodnom pristupu informacijama (“Sl.list Crne Gore”, br.44/12) u članu 34 propisano je da protiv akta organa vlasti o zahtjevu za pristup informaciji podnosilac zahtjeva i drugo zainteresovano lice može izjaviti žalbu nezavisnom nadzornom organu nadležnom za zaštitu podataka o ličnosti i pristup informacijama, Agenciji za zaštitu podataka o ličnosti i pristup informacijama preko organa vlasti koji je o zahtjevu rješavao u prvom stepenu. Uvidom u spis predmeta , konkretno u podnijeti zahtjev XX iz Tivta, br 2058 od 04.10.2016.godine i cijeneći navode iz podnijete žalbe, Savjet Agencije je našao da zahtjev nije podnijet shodno odredbama Zakona o slobodnom pristupu informacijama, pa je utvrđeno da je osporeno rješenje ništavo. Savjet Agencije je na osnovu utvrđenog činjeničnog stanja u spisima predmeta utvrdio da se radi o pogrešnoj primjeni materijalnog prava od strane prvostepenog organa, jer je zahtjev upućen shodno pravima iz Zakona o krivičnom postupku, kako je u zahtjevu i naglašeno, koja se ne mogu rješavati na osnovu Zakona o slobodnom pristupu informacijama te pravilnom primjenom člana 236 stav 1 Zakona o opštem upravnom postupku kojim je propisano da ako drugostepeni organ utvrdi da je u prvostepenom postupku učinjena nepravilnost koja čini rješenje ništavim, oglasiće takvo rješenje ništavim, kao i onaj dio postupka koji je sproveden poslije te nepravilnosti. Iz ovih razloga Savjet Agencije je poništio Rješenje JU SMŠ Mladost br 2163 od 18.10.2016.godine i spise predmeta vraća JU SMŠ “Mladost” – Tivat na dalje postupanje i odlučivanje.

Sa iznijetih razloga, shodno članu 38 stav 2 Zakona o slobodnom pristupu informacijama i člana 236 stav 1 Zakona o opštem upravnom postupku, odlučeno je kao u izreci.

**Pravna pouka:** Protiv ovog Rješenja može se pokrenuti Upravni spor u roku od 30 dana od dana prijema.

 **SAVJET AGENCIJE:**

**Predsjednik, Muhamed Gjokaj**